Упис кандидата се врши на основу Конкурса који расписује Универзитет у Новом Саду, а спроводи Педагошки факултет у Сомбору. Да би кандидат конкурисао за упис на прву годину докторских студија библиотекарства треба да има завршене основне академске и мастер студије из друштвено-хуманистичких наука, односно претходно остварен обим од 300 ЕСПБ бодова, одговарајући општи успех у току студија (најмање 8), као и интересовања и склоности за научно-истраживачки рад из библиотекарства. На докторске студије могу се уписати и лица која су по претходним законима завршила факултет сродне области и одбранила магистарски рад из сродне области.

За упис на докторске студије неопходно је познавање бар једног страног језика, а пожељни су објављени или прихваћени за објављивање научни радови.

Начин рангирања кандидата дефинисан је Правилником о докторским студијама и Статутом Факултета/Универзитета који су јавно доступни. Резултати реализованог конкурса се објављују на званичном сајту и огласној табли Факултета.